ডেথ সার্টিফিকেটে লেখা হয় 'অ্য়াক্সিডেন্টাল ড্রাউনিং'-এর জন্য শ্রীদেবীর মৃত্যু হয়েছে। এর ফলে নতুন করে তদন্তের দরকার আছে বলে দুবাই পুলিশকে জানিয়ে দেয় ফরেনসিক ডিপার্টমেন্ট। এরপরই পুলিশ বিষয়টি পাবলিক প্রসিকিউশন দফতরে পাঠিয়ে দেয়। সোমবার দিনভর অপেক্ষার পর জানা যায় শ্রীদেবীর দেহ ফেরত আসা নিয়ে পাবলিক প্রসিকিউটর ক্লিয়ারেন্স না দিলে কিছু হবে না। মঙ্গলবার সকাল থেকে ফের ভারতীয় কনস্যুলেট এবং বনি কাপুরের পরিবারের সদস্যরা ক্লিয়ারেন্স সার্টিফিকেট পাওয়ার জন্য ছোটাছুটি শুরু করেছিলেন। পাবলিক প্রসিকিউটর আবার চিকিৎসক প্যানেলের পরামর্শ চাওয়ায় দেহ ছাড়া নিয়ে নতুন করে জটিলতার আশঙ্কা তৈরি হয়েছিল। শেষমেশ ভারতীয় সময় দুপুর ২.৩০ টায় ক্লিয়ারেন্স লেটার দিয়ে দেওয়া হয়।